Drvena crkva u Petäjävesi
Drvena crkva u Petäjävesi je protestantska seoska crkva na poluostrvu na jezeru Solikkojärvi, u centralnoj Finskoj. Okružena je poljoprivrednim pejzažom sa jezerima i šumama, tipičnim za regiju. Sagrađena je od balvana između 1763. i 1765. Tipičan je primjer arhitektonske tradicije koja je jedinstvena za istočnu Skandinaviju u gradnji brvnara koju je lokalno seljačko stanovništvo primjenjivalo u sjevernim crnogoričnim šumskim područjima. Evropski arhitektonski trendovi, koji su utjecali na vanjski oblik i raspored crkve, majstorski su primijenjeni na tradicionalnu gradnju brvnara. Crkva je rađena kombinacijom renesansne koncepcije centralno planirane crkve sa elementima konstrukcije koji potiču iz baroka i gotičkih preponskih svodova. Ručno izrezbarene površine balvana u unutrašnjosti sa svilenkastom patinom i srebrnim sjajem na zidovima daju prostoru jedinstvenu atmosferu, koja je dodatno pojačana blago nepravilnim postavljanjem podnih greda i klupa. Karakteristike unutrašnjosti su detaljno izrezbarene propovjedaonice, klupe, rasvjeta i galerije, koje su u potpunosti djelo domaćih majstora i umjetnika. Popravci, restauratorski i konzervatorski radovi započeli su 1920-ih godina kada je prepoznata istorijska i arhitektonska vrijednost Stare crkve. Danas je crkvena porta u funkciji, dok se crkva koristi samo ljeti.